runetrust/blame-folketinget-dk huggingface dataset:
Zenia Stampe (RV), 2024-04-26:
Tusind tak.
Jeg håber, at vi så kan samarbejde om at skrue endnu mere op for forebyggelsen, i virkeligheden måske mere på nogle andre områder.
For noget af det synes jeg jo vi ikke kom i mål med, og det skyldes, at det jo i virkeligheden hverken hører under justitsministerens ressortområde eller vores respektive ordførerskaber.
Det gælder f.eks. tilbud til de der drenge, der hænger ud på gaderne.
Jeg må sige, at i mit arbejde med de her forebyggende tiltag og idéer kom det faktisk bag på mig, at i mange af de områder, hvor vi har store problemer med bandekriminalitet og unge drenge, der hænger ud på gaden, er der faktisk hverken klubtilbud eller ordentligt opsøgende arbejde i forhold til at få familien til at melde deres børn ind i sfo og klub.
Der synes jeg virkelig, der er meget at komme efter, men jeg tror, at vi måske skal ånde vores socialordfører lidt i nakken der.
Tak for de pæne ord.
Bjørn Brandenborg (S), 2024-04-26:
Tak for det.
Jeg vil bare sige tak for en god tale fra ordføreren, og jeg vil også gerne rose Radikale Venstre for at tage ansvar for den her aftale.
Det, som jeg ikke synes at ordføreren fra Enhedslisten kunne præstere i sin tale, er balancerne mellem, at der både er fokus på, at den her aftale går på flere ben, altså på forebyggelse og bekæmpelse af noget af det, vi ved banderne gør rigtig meget af i de her år, nemlig den økonomiske kriminalitet, og så selvfølgelig også på hårdere straf.
Jeg tager hatten af for, at Radikale er med i en aftale, hvor der er noget af det, som man er mere glad for, end man er for noget andet.
Det vil jeg gerne kvittere for herfra.
Rosa Lund (EL), 2024-04-26:
Jeg skal beklage det over for hr. Bjørn Brandenborg, hvis jeg ikke har udtrykt mig klart nok i debatten om bandekrigen.
Jeg er ikke modstander af straf.
Min pointe er, at man ikke kan lave strengere straffe.
Man kan ikke stramme straffene mere, end man allerede har gjort.
Der er allerede dobbeltstraf.
Alle de ting, som banderne gør i dag, er allerede ulovlige.
Hr. Bjørn Brandenborg ved også godt, at Enhedslisten ikke er modstander af at give politiet flere ressourcer.
Tværtimod var Enhedslisten jo faktisk med i sidste aftale om politiets økonomi, og vi håber i Enhedslisten, at vi også bliver inviteret til forhandlingerne efter sommerferien, selv om vi godt ved, at justitsministeren allerede har et flertal.
Bjørn Brandenborg (S), 2024-04-26:
Nej, jeg tænker i virkeligheden bare, at mange af de ting, som jeg hører fru Rosa Lund sige på talerstolen her, og som jeg har hørt fru Rosa Lund sige i hele forløbet omkring bandepakken, jo har været, at straf ikke virker, at det er forkert at give politiet udvidede ressourcer, og at det er en dårlig idé at straffe forbrydere, der begår vanvittig voldsomme knivstikkerier, skyder på åben gade og rekrutterer vores børn til kriminalitet.
Der er jo bare andre steder, hvor man har ført noget af den samme politik, og derfor spørger jeg bare fru Rosa Lund, om det er den retning, altså den linje, man har anlagt dér, man synes skulle være et forbillede for dansk retspolitik.
Rosa Lund (EL), 2024-04-26:
Mig bekendt har socialisterne ikke haft magten i Sverige, hr. Bjørn Brandenborg.
Men det kan være, hr. Bjørn Brandenborg tænker, at alle andre partier end hans eget er Enhedslisten, når man kommer over på den anden side af sundet.
Sådan tænker vi det ikke i Enhedslisten.
Betina Kastbjerg (DD), 2024-04-26:
Tak for det, og tak for talen.
Som jeg også nævnte i min tale, er vi jo rigtig glade for den her aftale omkring bandepakke IV.
Det er jo vigtigt, at vi får slået ned på de her brutale kriminelle.
Hvis ikke de bliver opfattet som en bande, er de så omfattet af de her skærpende omstændigheder, som vi kommer til at vedtage, eller er det noget, der skal tages med i en kommende strafreform?
Mette Thiesen (DF), 2024-04-26:
Jamen det var egentlig bare en kort kommentar.
I Dansk Folkeparti er vi også rigtig glade for både forhandlingsforløbet og det samarbejde, der har været om at lave den her bandepakke.
Det var mig selv, der havde fornøjelsen, sagde hunden, fristes jeg til at sige.
Jeg kunne bare godt tænke mig at høre ministeren, om ministeren ikke mener, der også er nogle problematikker, når de her bandemedlemmer så kommer i fængsel, altså i forhold til den måde, de har mulighed for at påvirke andre på, og om det ikke også er noget, vi skal tage i betragtning, også i forbindelse med eventuelt kommende bandepakker.
Peter Hummelgaard (S), 2024-04-26:
Jeg er ikke enig i, at initiativerne fra bandepakke I, II og III er gået ud over alle mulige andre.
Tværtimod har de bidraget til at holde bandernes organiserede kriminalitet nede.
Jeg er også uenig i dele af den tale, som fru Rosa Lund holdt på talerstolen tidligere, hvor hun mente, at ingen af de her initiativer ville virke, og at straf i øvrigt heller ikke virker.
Altså, man kan tage ud og snakke med politiet og komme ud i boligområder.
Nu var jeg så sent som den anden dag på besøg i Ladegårdsparken i Holbæk, som også er et område, der har været plaget af organiseret kriminalitet.
Der er det jo helt klart både kommunens og i øvrigt også politiets vurdering, at det, at man er i stand til med hårde værktøjer, efterforskning og også hårde straffe at få fjernet de 13-15 allermest hårdkogte bandekriminelle, giver alle de bedste forudsætninger for at arbejde forebyggende for at sikre, at der ikke er andre børn og unge, der havner i en bandekriminel løbebane.
Så hård straf og effektive politiværktøjer går hånd i hånd, også med forebyggelse.
Rosa Lund (EL), 2024-04-26:
Jeg er sådan set enig i ministerens billede af, at banderne er ukrudt for samfundet, så den del er vi slet ikke uenige om.
Det er mere et spørgsmål om, hvordan vi så kommer det til livs.
Jeg synes egentlig, det er et ret stille og roligt spørgsmål at spørge justitsministeren om, hvad man har tænkt sig at gøre, hvis det her ikke virker.
Lad mig prøve at spørge på en anden måde: Vil man evaluere de her ret indgribende initiativer, som man laver, og som jeg frygter kommer til at gå ud over nogle andre end lige præcis dem, der er bandemedlemmer, præcis som vi har set det med initiativerne fra bandepakke I, II og III?
Bjørn Brandenborg (S), 2024-04-26:
Tak for det, og tak for talen.
Nu siger ordføreren, at det ikke kommer til at virke, og at ingen af de initiativer, som skiftende regeringer har lavet de sidste 20 år, har haft en positiv effekt.
Nu er der jo andre lande, hvor man har ført Enhedslistens politik nærmest til punkt og prikke, altså hvor man ikke har skærpet straffene på nogen områder eller indført noget lovgivning, der kunne spærre nogle af de her forbrydere inde eller give politiet nogle bedre redskaber, bl.a. i Sverige, hvor man har omkring 30.000 bandemedlemmer.
Så jeg skal bare høre, om det er det land, som fru Rosa Lund tænker på, når hun siger, at det ikke virker at lave foranstaltninger på bandebekæmpelsesområdet.
Peter Hummelgaard (S), 2024-04-26:
Men de her initiativer kommer til at virke.
Det er ikke jo ensbetydende med, at vi i Danmark bliver fri for bandekriminalitet eller bliver fri for personer, som forsøger at ernære sig ved at begå organiseret kriminalitet.
Det er også derfor, jeg drager parallellen i min tale til, at banderne er ukrudt for samfundet, og at ukrudt løbende skal trimmes ned, hvis ikke det skal vokse sig vildt og ødelægge fundamentet.
De initiativer, der har været, i øvrigt også i bandepakke III, II og I, har også virket.
Det er jo bl.a. en af årsagerne til, at vi i Danmark står i en anden situation, end man gør lige på den anden side af Øresund.
Det er ikke ensbetydende med, at vi ikke har problemer i Danmark.
Det har vi, og vi er nødt til at fortsætte den kamp med de problemer, vi har.
Rosa Lund (EL), 2024-04-26:
Tak for det, og tak til justitsministeren for talen.
Det lyder jo alt sammen rigtig godt, men hvad har justitsministeren tænkt sig at gøre, hvis det ikke virker?
Altså, det er bare for at sige, at for os, der bor der, hvor bandekrigen udspiller sig, er det ret vigtigt, at de initiativer, som man sætter i søen, kommer til at virke, og at man i hvert fald, hvis de ikke virker, så også har modet til at gøre noget andet.
Peter Hummelgaard (S), 2024-04-26:
Vi arbejder i regeringen på livet løs på de initiativer, som skal indgå i regeringens udspil, og som vi gerne vil forhandle med Folketinget om.
Det er klart, at der kommer regeringen til at lægge op til mærkbare strafskærpelser for alvorlig personfarlig kriminalitet inden for en lang række kategorier.
Men det er også klart, at når vi gør det, bliver vi selvfølgelig også nødt til at tage højde for, at vi har pladser i vores fængsler, at vi har fængselsbetjente nok, og
at vi, som vi også har meldt ud, og som i øvrigt er afspejlet i regeringsgrundlaget, også ser på, om der er områder og kriminalitet i dag, der kan straffes med alternative strafformer end alene fængselsstraffe.
Betina Kastbjerg (DD), 2024-04-26:
Så vil jeg bare opfølgende lige høre, om ministeren i forhold til den kommende strafreform måske kan sætte en tidshorisont på, hvornår vi bliver indkaldt til nogle forhandlinger.
Peter Hummelgaard (S), 2024-04-26:
Det vil de være.
Altså, det er på samme vis, som at de kriminelle personer, som opfatter sig selv som en del af en kriminel gruppering som eksempelvis LTF, jo stadig væk kan dømmes efter straffelovens § 81 a, altså bandeparagraffen, på trods af at grupperingen er forbudt ved dom.
Rosa Lund (EL), 2024-04-26:
Tak for ordet.
Undskyld jeg kommer for sent.
Jeg ved nærmest ikke, hvor jeg skal starte med det her lovforslag.
Ligesom i hvert fald alle retsordførere ved, at hr. Steffen Larsen engang har været dørmand, ved I nok også godt, at jeg bor på Nørrebro, og derfor er der ikke noget, jeg hellere vil end at have en stærkere indsats over for banderne, for bandekrigen og bandekriminaliteten foregår lige ude foran mine vinduer.
Jeg tror desværre bare overhovedet ikke, at det her lovforslag er løsningen.
Der er mange positive ting i det her lovforslag.
Der er en styrket SSP-indsats, og det tror jeg bliver rigtig godt, men der er desværre også nogle ting, som ikke kommer til at løse problemerne.
Vi står igen med et forslag til en bandepakke, som ikke kommer til at løse noget, men som selvfølgelig betyder, at alle de partier, der står bag bandepakken, kan få lov til at stå på tv og sige: Nej, se, hvor stramme vi er, nu laver vi strengere straffe, nu strammer vi reglerne, nu stopper vi bandekrigen.
Kære venner, det her har ikke virket i 20 år.
Hvorfor skulle det ærlig talt virke nu?
Jeg synes faktisk, at det er useriøst, og jeg tror ikke, at det kommer til at gøre en forskel, og derfor kan Enhedslisten ikke støtte det her forslag.
Det betyder ikke, at vi ikke synes, at der er gode takter i det.
Som sagt er en styrket SSP-indsats rigtig godt, og at man styrker Al Capone-metoden, er rigtig godt, men resten kommer ikke til at gøre en forskel.
Faktisk er jeg bange for, at det kommer til at gøre tingene værre.
Jeg håber, at I, der står bag det her lovforslag, har tænkt jer at evaluere det.
Jeg tror ikke, at det kommer til at stoppe bandekrigen, desværre.
Enhedslisten kan ikke støtte lovforslaget.
Jette Gottlieb (EL), 2024-04-26:
Jeg synes, at det er vigtigt, at retsforhold bliver behandlet på grønlandske præmisser, når det handler om grønlandske forhold, så derfor støtter jeg forslaget, og jeg synes, det er et vigtigt skridt.
Nanna W. Gotfredsen (M), 2024-04-26:
Tak for ordet, formand.
Det er et superfornuftigt lovforslag, som har fuld opbakning i Grønland, og derfor bakker Moderaterne selvfølgelig også op om forslaget.
Steffen Larsen (LA), 2024-04-26:
Som der allerede fint er redegjort for, bliver der med lovforslaget her indsat en ny regel i retsplejeloven for Grønland, så der fremadrettet kan henvises civile retssager af særlig og principiel karakter til Grønlands Landsret til behandling i første instans efter anmodning fra den ene part.
Lovforslaget er fremsat efter anmodning fra Grønland, og Liberal Alliance støtter derfor forslaget.
Karsten Hønge (SF), 2024-04-26:
Vi er i gang med en lovbehandling, som kører parallelt med behandlingen i Inatsisartut, og det er klart, at SF støtter, at vi gennemfører den her lovgivning, når det sker efter anmodning fra naaalakkersuisut.
SF støtter det.
Alex Ahrendtsen (DF), 2024-04-26:
Tak, formand.
I lighed med mine ærede ordførerkolleger kan Dansk Folkeparti også støtte lovforslaget.
Det giver god mening, at der er nogenlunde overensstemmelse mellem dansk og grønlandsk ret, så vi støtter det.
Louise Elholm (V), 2024-04-26:
Tak for ordet.
I Venstre ser vi positivt på lovforslaget.
For os er det afgørende, at samarbejdet med Grønland er baseret på udvikling og er kendetegnet ved velvilje over for hinandens ønsker.
Derfor hilser vi naalakkersuisuts anmodning velkommen og ser positivt på ønsket om at indføre samme mulighed for at henvise principielle civile retssager til behandling ved Grønlands første retsinstans, som også er gældende i Danmark.
Det er vigtigt for os at være imødekommende over for de grønlandske ønsker og sikre, at retssystemet i Grønland er af høj kvalitet og fungerer effektivt, og det mener vi er muligt med det her forslag.
Et velfungerende og trygt samfund hviler på et solidt retsområde, og derfor er det afgørende at styrke retssystemet for at sikre retfærdighed og tryghed for alle borgere.
Derfor ser vi positivt på lovforslaget og støtter det.
Bjørn Brandenborg (S), 2024-04-26:
Tak for det.
Med det her lovforslag skal vi en tur til den grønlandske retspleje.
Efter den danske retsplejelov kan civile sager henvises til behandling i landsretten som den første instans, hvis de er principielle.
Den mulighed har man ikke lige nu i den grønlandske retspleje, og derfor har naalakkersuisut anmodet om, at man i den grønlandske retsplejelov får samme muligheder, så man kan henvise principielle civile retssager til behandling ved Grønlands Landsret i første instans.
Derfor støtter vi selvfølgelig forslaget.
Det skal være op til det grønlandske folk at sætte rammerne for, hvordan retsplejen skal fungere i Grønland.
Tak for ordet.
Nicolai Wammen (S), 2024-04-26:
Allerførst tak for de pæne ord.
Jeg er glad for, at det er tilgangen.
Det, der er vigtigt lige nu, er, at vi samlet set har en stærkere kommunal økonomi, og at vi også ser på, hvordan vi kan bruge pengene bedst muligt til gavn for borgerne.
Det gælder i øvrigt også på det specialiserede socialområde.
Det er jo præcis noget af det, man sidder og taler om i forbindelse med Sammen om Handicap hos socialministeren.
Det er derfor, at man har Tranæsudvalget, der er kommet med en række anbefalinger.
Det er nogle af de ting, vi skal drøfte med kommunerne her om lidt.
Jeg er overbevist om, at diskussionen omkring det specialiserede socialområde også vil indgå i de forhandlinger, der kommer nu.
Men vi vil kunne gøre det på et stærkere og mere veloplyst grundlag i lyset af det arbejde, der er lavet for udvalget, og det arbejde, der pågår i Sammen om Handicap.
Derfor er det vigtige byggesten i det videre forløb, også med kommunerne.
Betina Kastbjerg (DD), 2024-04-26:
Tak for det.
Jeg skal lige sige, at jeg står her for min kollega Kenneth Fredslund Petersen, som ikke kan være her i dag.
Lovforslaget er fremsat efter anmodning fra naalakkersuisut, som ønsker, at der i grønlandsk retspleje indføres samme mulighed for at henvise principielle civile retssager af vidererækkende samfundsmæssig betydning til Grønlands Landsret i første instans, som det er gældende i Danmark.
Lovforslaget giver dermed mulighed for, at særlig principielle og samfundsmæssigt vidtrækkende civile retssager i Grønland, som under alle omstændigheder måtte forventes afgjort endeligt ved Højesteret, fremover vil kunne behandles ved to instanser ligesom i Danmark, frem for i dag at blive behandlet ved tre instanser.
Det giver rigtig god mening, og vi finder det grundlæggende rigtig fint, at den lovgivning for Grønland, som Danmark har ansvaret for, er tidssvarende og af god kvalitet og i fuld balance med den danske.
Der er enighed med Grønlands selvstyre om, at lovforslaget behandles parallelt af Inatsisartut og Folketinget.
Det er vigtigt, at lovgivning i Grønland som nævnt er af høj kvalitet og tidssvarende.
Danmarksdemokraterne stemmer for forslaget.
Peter Hummelgaard (S), 2024-04-26:
Jo, men altså, det er jo en løbende udfordring, som jeg faktisk også mener kriminalforsorgen gør alt, hvad de kan, for at tage højde for inden for de eksisterende rammer.
Altså, det vil sige, at der, hvor det er velkendt, at der er personer, som enten allerede står i politiets banderegistre, eller som man har observeret og fået viden om er en del af en gruppering eller har tilknytning til en gruppering, bliver de jo sat væk fra både andre almindelige indsatte, men også andre grupperinger for at minimere konflikter og for at minimere den påvirkning og rekruttering, der kan være af almindelige indsatte.
Men jeg vil heller ikke lægge skjul på, at de udfordringer, vi har i kriminalforsorgen, skyldes en lang række faktorer, bl.a. de ikke særlig gennemtænkte beslutninger fra lidt over et årti tilbage, hvor man gik væk fra at give fængselsbetjente løn under uddannelse, og også den tiltagende råhed og hårdhed, vi har oplevet i dele af det kriminelle miljø og særlig i bandemiljøerne, som er blevet taget med ind i fængslerne, og som forværrer fængselsbetjentenes arbejdsmiljø.
Lars Arne Christensen (M), 2024-04-26:
Tak for ordet.
Jeg skal starte med at sige, at jeg står her som vikar for Moderaternes retsordfører, Tobias Grotkjær Elmstrøm, som desværre ikke kan være her i dag.
Lovforslaget her gennemfører de gode elementer i bandepakken fra november.
I Moderaterne er vi særlig glade for de forskellige forslag, der skal tage langt bedre hånd om unge på kanten af bandekriminalitet.
For selv om strengere straffe på nogle områder kan være et vigtigt værktøj mod banderne, så er det en forebyggende indsats, der sikrer, at vi får færre bandemedlemmer og dermed mindre kriminalitet i fremtiden.
Og der er brug for det; alene i 2022 blev rockere og bandemedlemmer idømt sammenlagt hele 375 års fængsel.
Jeg vil gerne fremhæve, at vi med bandepakken og med lovforslaget her styrker SSP-samarbejdet, og at vi nedsætter en kriminalitetsforebyggelseskommission.
I Moderaterne glæder vi os over, at der i lovforslaget er et større fokus på resocialiserende og forebyggende tiltag end i de tidligere bandepakker.
Det kan nogle gange være nok til at få dem væk fra en kriminel løbebane.
Som jeg indledte med at sige, kan alvorlig og hård bandekriminalitet ikke udelukkende bekæmpes med bløde tiltag.
Derfor bakker vi i Moderaterne op om, at vi nu gør det ulovligt at rekruttere børn og unge til kriminalitet, for banderne må ikke få greb om vores børn og unge.
Derfor giver det god mening at fjerne de kriminelle, som rekrutterer vores unge, fra gaden, så der kan blive plads til at forstærke den forebyggende indsats.
Et andet relevant punkt i lovforslaget er, at vi sikrer et tryggere møde med retssystemet for vidner og ofre.
I Moderaterne er vi særlig glade for, at vi således gennemfører Offer- og vidnepanelets anbefalinger om bl.a. at gøre det muligt at afgive forklaring, uden at den tiltalte er til stede i lokalet.
Der er altså rigtig mange gode elementer i dette lovforslag.
I Moderaterne bakker vi selvfølgelig op om lovforslaget, og vi er glade for initiativerne, så bandepakken nu føres ud i livet.
Med et strammere greb om banderne, hvor vi både får den hårde kerne væk fra gaden og samtidig får taget hånd om unge på kanten af bandekriminalitet, tager vi et stort skridt mod et tryggere Danmark.
Tak for ordet.
Steffen Larsen (LA), 2024-04-26:
Mange tak, formand.
Bandepakker har vi tre af i forvejen.
De har hver især lovet, at nu skete der noget ved bandeuvæsenet.
Men som alt andet ukrudt er banderne hårdføre, men det skal ikke afskrække retsstaten eller vores hånd her i salen.
De forskellige bandepakker har også hver især indført indgreb i bandernes muligheder.
Det har gjort det mere besværligt at dyrke den organiserede kriminalitet.
Det har medført længere fængselsstraffe og bedre muligheder for myndighederne til at retsforfølge bandemedlemmerne og optrævle deres netværk.
Jeg har ingen kærlighed til banderne.
Jeg har selv set almindelige, ordentlige borgere komme i klemme hos den slags uvæsen.
Det er ikke ordentligt.
Det er en trussel mod netop ordentlighed, mod sikkerhed, mod frihed og mod borgernes følelse for ret og rimelighed, at banderne driver deres kriminelle netværk, som de gør, midt i vores samfund.
Fødekæderne til banderne skal stækkes med denne bandepakke.
Der skal arbejdes med flere præventive midler.
Der skal begrænses muligheder for, at de kriminelle kan leve på offentlig forsørgelse, mens de hiver sorte formuer hjem.
Der skal slås hårdere ned på bandemedlemmernes adgang til nattelivet, hvor de også er en plage, og hvor meget af deres voldelige adfærd og illegale handel giver problemer for helt almindelige borgere og vores ungdom.
Generelt er der meget godt at sige om denne pakke, men der er også steder, hvor den filer på retssikkerheden.
Og så har man også søgt at gå efter, hvad jeg vil kalde de almindelige danskere, for man er jo også gået efter skytteforeninger og har søgt at begrænse deres adgang til skydevåben og kalibere og til at kunne få vandelsgodkendelse.
Men overordnet set
er bandepakken væsentlig bedre, end den er til skade, så Liberal Alliance støtter fuldt ud op om bandepakken.
Astrid Carøe (SF), 2024-04-26:
Tak for det.
Jeg har æren af at være vikar for vores retsordfører, Karina Lorentzen Dehnhardt, som ikke kunne være her i dag.
Det er til enhver tid et fælles samfundsansvar at bekæmpe så omfattende og grov kriminalitet som den, banderne står for, og bl.a. derfor er SF med i bandeaftalen.
Vi er også med, fordi vi nu får den forebyggende kommission, som vi har kæmpet for i forhandlingerne.
Vi har fået sat penge af til SSP-arbejdet og får nu lukket ned for de brodne kar inden for leasingbranchen med en certificeringsordning.
Og så fik vi tilmed åbnet for mere brug af fodlænke, som kan være med til at aflaste den alt for pressede kriminalforsorg.
Men der er, som høringssvarene med al tydelighed viser, ikke kun gode ting med i den endelige bandepakke.
Der ligger bl.a. betydelige strafskærpelser, som bekymrer os.
For selv om aftalen på nogle stræk sætter en ny og klogere retning i forhold til bandeproblemerne, kommer det til at ramme kriminalforsorgen hårdt.
Vi har klart advaret mod det under forhandlingerne, men det er regeringens valg, og det må regeringen bære ansvaret for.
Men vi anerkender også, at der er brug for at gøre meget mere i forhold til bandekriminalitet på efterforskningssiden, og vi mener, at forebyggelse skal styrkes og bandernes utryghedsskabende tilstedeværelse i det offentlige rum skal begrænses.
Og derfor støtter vi pakken.
Under forhandlingerne er det lykkedes SF at få Justitsministeriet overbevist om, at man bør se på det, vi i SF kalder en straksfodlænke.
Det betyder, at man starter sin afsoning med en fodlænke, fra det øjeblik man idømmes sin straf, og indtil der er plads i et fængsel.
Det vil ifølge et svar fra Justitsministeriet potentielt kunne frigøre mere end 400 fængselspladser.
Straksfodlænken vil ikke gælde for bandemedlemmer, men den vil kunne hjælpe den hårdtprøvede kriminalforsorg, hvor fængselsbetjentene hver dag sprinter gennem arbejdsdagen.
Hvis vi kan spare penge ved at lade dømte afsone tidligere og samtidig får plads til flere, kan vi også frigøre midler til at forbedre forholdene for f.eks. indsatte med børn.
Med bandepakken er det lykkedes SF at forhandle flere forebyggende initiativer ind, end der var lagt op til, og det er vi selvfølgelig glade for.
Vi var også selv ude med et forslag til en bandepakke, og vi kan se, at mange af vores gode forslag er endt i den endelige aftale, så det er vi glade for, og vi bakker selvfølgelig op om forslaget.
Tak for ordet.